PATVIRTINTA

Lietuvos Respublikos Vyriausybės

2012 m. d. nutarimu Nr.

ADA SISTEMŲ IR TINKLŲ

STEIGIMO IR ĮTEISINIMO TAISYKLĖS

I. BENDROSIOS NUOSTATOS

1. ADA sistemų ir tinklų steigimo ir įteisinimo taisyklės (toliau – taisyklės) nustato automatizuoto duomenų apdorojimo (toliau – ADA) sistemų ir tinklų, kuriuose saugoma, apdorojama ar kuriais perduodama Lietuvos Respublikos įslaptinta informacija, Lietuvos Respublikai perduota užsienio valstybių, Europos Sąjungos ir tarptautinių organizacijų įslaptinta informacija, žymima slaptumo žymomis „Riboto naudojimo“, „Konfidencialiai“, „Slaptai“ ir „Visiškai slaptai“ (toliau – įslaptinta informacija) steigimo, kūrimo, įteisinimo, modernizavimo ir likvidavimo tvarką.

2. Taisyklėse vartojamos sąvokos:

ADA sistemos ar tinklo valdytojas – ADA sistemos ar tinklo nuostatuose nurodytas paslapčių subjektas, kuris užsako, sukuria arba įsigyja ir valdo ADA sistemą ar tinklą.

ADA sistemos ar tinklo tvarkytojas – ADA sistemos ar tinklo valdytojas arba kitas ADA sistemos ar tinklo nuostatuose nurodytas paslapčių subjektas, kuris pagal ADA sistemos ar tinklo nuostatus įgaliotas tvarkyti ADA sistemą ar tinklą, jų duomenis.

ADA sistemos ar tinklo nuostatai – dokumentas, kuriame pateikta pagrindinė ADA sistemą ar tinklą apibūdinanti informacija, pagrindžianti ADA sistemos ar tinklo reikalingumą.

ADA sistemos ar tinklo specifikacija – dokumentas, kuriame pateikti techniniai reikalavimai, keliami ADA sistemai ar tinklui, ekonominis pagrindimas ir darbų planas.

Kitos taisyklėse vartojamos sąvokos atitinka sąvokas, nustatytas Lietuvos Respublikos valstybės ir tarnybos paslapčių įstatyme (Žin., 1999, Nr. 105-3019; 2004, Nr. 4-29) bei kituose teisės aktuose.

II. ADA SISTEMŲ IR TINKLŲ STEIGIMAS

3. ADA sistemas ar tinklus gali steigti paslapčių subjektai.

4. Visi veiksmai, susiję su ADA sistemos ar tinklo įsteigimu, galimi tik esant teigiamam sprendimui dėl ADA sistemos ar tinklo įsteigimo tikslingumo. Sprendimus dėl ADA sistemų ir tinklų įsteigimo tikslingumo priima Paslapčių apsaugos koordinavimo komisija.

5. Kreipdamasis į Paslapčių apsaugos koordinavimo komisiją dėl taisyklių 4 punkte nurodyto sprendimo priėmimo ADA sistemos ar tinklo steigėjas pateikia ADA sistemos ar tinklo nuostatų projektą, kuriame turi būti aptarta:

5.1. teisės aktai, kuriems įgyvendinti steigiama ADA sistema ar tinklas, įstatymai ir kiti teisės aktai, kuriais reglamentuojama numatoma kompiuterizuoti veiklos sritis, steigiamos ADA sistemos ir (ar) tinklo tikslai, pagrindinės funkcijos;

5.2. organizacinė struktūra: ADA sistemos ar tinklo valdytojas, tvarkytojas (tvarkytojai), jų funkcijos, teisės ir pareigos, institucijos, nuolat teikiančios duomenis iš kitų ADA sistemų ar tinklų, kitų informacinių sistemų, valstybės ir (ar) žinybinių registrų (toliau – duomenų teikėjai), institucijos ir kiti juridiniai ir (ar) fiziniai asmenys, gaunantys ADA sistemos duomenis ar gaunantys duomenis ADA tinklu (toliau – duomenų gavėjai);

5.3. informacinė struktūra: ADA sistemoje ar tinkle tvarkoma įslaptinta informacija, šios informacijos aukščiausia slaptumo žyma, duomenų bazės, duomenų srautai tarp steigiamos ADA sistemos ar tinklo ir kitų ADA sistemų ir tinklų arba kitų informacinių sistemų, tinklų bei valstybės ir žinybinių registrų, įslaptintos informacijos apdorojimo procesų rezultatai;

5.4. funkcinė struktūra: ADA sistemos ar tinklo sudedamosios dalys (komponentės, posistemės), jų atliekamos funkcijos, įslaptintos informacijos apdorojimo procesai (duomenų tvarkymas, skaičiavimai, sprendimų parengimas ir kita), įslaptintos informacijos gavėjams, naudotojams teikiamos paslaugos ir kitos ADA sistemos ar tinklo funkcijos, susijusios su duomenų bazių administravimu, duomenų apsauga, paslaugų vykdymu ir apskaita;

5.5. tvarkomų duomenų šaltiniai: fiziniai ir juridiniai asmenys (ar jų grupės), teiksiantys pirminius duomenis ADA sistemai ir (ar) tinklui, valstybės ir žinybiniai registrai, informacinės sistemos, iš kurių tiesiogiai gaunami duomenys;

5.6. kita steigiamą ADA sistemą ar tinklą apibūdinanti informacija.

6. Kai ADA sistemos ar tinklo steigimas numatytas įstatymuose ar kituose dokumentuose, patvirtintuose Lietuvos Respublikos įstatymais ar Vyriausybės nutarimais, laikoma, kad sprendimas dėl įsteigimo tikslingumo jau priimtas.

7. Sprendimą dėl ADA sistemos ar tinklo įsteigimo Paslapčių apsaugos koordinavimo komisija turi priimti per 15 darbo dienų nuo ADA sistemos ar tinklo nuostatų projekto gavimo dienos. Jei Paslapčių apsaugos koordinavimo komisija priima sprendimą, kad tikslinga steigti ADA sistemą ar tinklą, su Paslapčių apsaugos koordinavimo komisija suderinamas jai pateiktas ADA sistemos ar tinklo nuostatų projektas taisyklių 9 ir 10 punktuose nustatytais terminais.

8. ADA sistemos ar tinklo nuostatų projektą, Paslapčių apsaugos koordinavimo komisijai priėmus teigiamą sprendimą dėl ADA sistemos ar tinklo įsteigimo tikslingumo, steigėjas derina su Saugumo priežiūros tarnybos funkcijas atliekančia institucija (toliau – Saugumo priežiūros tarnyba) ir žinybine saugumo priežiūros tarnyba, jei tokia įsteigta, Nacionalinės komunikacijų apsaugos tarnybos funkcijas atliekančia institucija (toliau – Nacionalinė komunikacijų apsaugos tarnyba), taip pat Valstybine duomenų apsaugos inspekcija, jeigu ADA sistemoje ar tinkle bus tvarkomi asmens duomenys.

9. ADA sistemos ar tinklo nuostatų projektą derinti gavusios institucijos pastabas ir pasiūlymus dėl nuostatų projekto pateikia per 15 dienų nuo šio projekto gavimo dienos, o pakartotinai pateikus derinti nuostatų projektą – per 10 dienų nuo projekto gavimo dienos.

10. ADA sistemos ar tinklo steigėjas, suderinęs su taisyklių 8 punkte nurodytomis institucijomis ADA sistemos ar tinklo nuostatų projektą, patvirtina ADA sistemos ar tinklo nuostatus. ADA sistemos ar tinklo nuostatų projektas laikomas suderintu, kai taisyklių 7 ir 8 punkte nurodytos institucijos jam pritaria be pastabų arba nepateikia pastabų ir pasiūlymų per taisyklių 9 punkte nurodytus terminus.

11. ADA sistema ir tinklas laikomi įsteigtais nuo ADA sistemos ar tinklo nuostatų patvirtinimo.

12. ADA sistemos ar tinklo steigėjas per 5 darbo dienas nuo ADA sistemos ar tinklo nuostatų patvirtinimo dienos pateikia Paslapčių apsaugos koordinavimo komisijai šių nuostatų kopiją. Paslapčių apsaugos koordinavimo komisija per 3 darbo dienas nuo ADA sistemos ar tinklo nuostatų kopijos gavimo dienos įtraukia ADA sistemos ar tinklo nuostatus į apskaitą ir apie tai raštu informuoja ADA sistemos ar tinklo steigėją, Saugumo priežiūros tarnybą ir žinybinę saugumo priežiūros tarnybą, jei tokia įsteigta, Nacionalinę komunikacijų apsaugos tarnybą.

13. Paslapčių apsaugos koordinavimo komisija vykdo ADA sistemų ir tinklų apskaitą, registruodama steigiamų ADA sistemų ir tinklų nuostatus, specifikacijas, tinkamumo eksploatuoti aktus, leidimus automatizuotai apdoroti ir perduoti įslaptintą informaciją ADA sistemomis ir tinklais, sprendimus dėl likvidavimo.

III. ADA SISTEMŲ IR TINKLŲ KŪRIMAS

14. Patvirtinus ADA sistemos ar tinklo nuostatus, rengiama ADA sistemos ar tinklo specifikacija. Specifikacijos projektą rengia ADA sistemos ar tinklo nuostatuose nurodytas ADA sistemos ar tinklo valdytojas arba tvarkytojas. Specifikacijos projektas rengiamas vadovaujantis Paslapčių apsaugos koordinavimo komisijos patvirtintais ADA sistemų ir tinklų kūrimo reikalavimais.

15. Parengtą ADA sistemos ar tinklo specifikacijos projektą ADA sistemos ar tinklo valdytojas derina su Nacionaline komunikacijų apsaugos tarnyba, Nacionalinės šifrų paskirstymo tarnybos funkcijas atliekančia institucija (toliau – Nacionalinė šifrų paskirstymo tarnyba), institucija, užtikrinančia apsaugą nuo informatyviojo elektromagnetinio spinduliavimo (TEMPEST), žinybine saugumo priežiūros tarnyba arba, jeigu ji neįsteigta, su Saugumo priežiūros tarnyba, ir duomenų teikėjais, kurie nurodyti ADA sistemos ar tinklo nuostatuose.

16. ADA sistemos ar tinklo specifikacijos projektą derinti gavusios institucijos pastabas ir pasiūlymus dėl šio projekto pateikia per 15 darbo dienų nuo projekto gavimo dienos, dėl didelės apimties specifikacijos projekto (daugiau kaip 100 puslapių standartinio spausdinto teksto) – per 20 darbo dienų nuo projekto gavimo dienos, o pakartotinai pateikus derinti specifikacijos projektą – per 5 darbo dienas nuo projekto gavimo dienos, pakartotinai pateikus didelės apimties specifikacijos projektą (daugiau kaip 100 puslapių standartinio spausdinto teksto) – per 10 darbo dienų nuo projekto gavimo dienos.

17. ADA sistemos ar tinklo valdytojas, ADA sistemos ar tinklo specifikacijos projektą suderinęs su taisyklių 15 punkte nurodytomis institucijomis, patvirtina ADA sistemos ar tinklo specifikaciją. ADA sistemos ar tinklo specifikacijos projektas laikomas suderintu, kai taisyklių 15 punkte nurodytos institucijos pritaria jam be pastabų arba nepateikia pastabų ir pasiūlymų per taisyklių 16 punkte nurodytus terminus.

18. ADA sistemos ar tinklo valdytojas per 5 darbo dienas nuo ADA sistemos ar tinklo specifikacijos patvirtinimo dienos pateikia Paslapčių apsaugos koordinavimo komisijai šios specifikacijos kopiją. Paslapčių apsaugos koordinavimo komisija per 3 darbo dienas nuo ADA sistemos ar tinklo specifikacijos kopijos gavimo dienos įtraukia specifikaciją į apskaitą ir apie tai raštu informuoja ADA sistemos ar tinklo valdytoją, Saugumo priežiūros tarnybą ir žinybinę saugumo priežiūros tarnybą, jei tokia įsteigta.

19. ADA sistema ar tinklas kuriami ir diegiami pagal patvirtintą ADA sistemos ar tinklo specifikaciją. ADA sistemos ar tinklo kūrimą ir diegimą organizuoja ADA sistemos ar tinklo valdytojas. ADA sistemos ar tinklo kūrimą ir diegimą atlieka ADA sistemos ar tinklo valdytojas, tvarkytojas arba teisės aktų nustatyta tvarka išrinktas kitas juridinis asmuo (rangovas, subrangovas). Jeigu ADA sistemą ar tinklą kuria kitas juridinis asmuo (rangovas, subrangovas), jam ADA sistemos ar tinklo valdytojas gali suteikti teisę tvarkyti ADA sistemos ar tinklo duomenis kūrimo ir diegimo laikotarpiu. Tokiu atveju ADA sistemos ar tinklo kūrėjas ir diegėjas (rangovas, subrangovas) privalo turėti teisės aktų nustatyta tvarka išduotą patikimumo pažymėjimą ir užtikrinti įslaptintos informacijos apsaugą Lietuvos Respublikos įstatymų bei kitų teisės aktų nustatyta tvarka.

20. Užbaigus ADA sistemos ar tinklo (arba jų sudedamosios dalies – komponentės, posistemės, potinklio) diegimą, ADA sistemos ar tinklo valdytojas įvertina atliktų ADA sistemos ar tinklo diegimo darbų atitiktį ADA sistemos ar tinklo nuostatų ir specifikacijos reikalavimams bei patvirtina ADA sistemos ar tinklo tinkamumo eksploatuoti aktą. Atliktiems darbams įvertinti ADA sistemos ar tinklo valdytojas gali sudaryti komisiją, kuri jam pateiktų atliktų darbų tinkamumo išvadą. Į komisijos sudėtį gali būti įtraukti suinteresuotų institucijų atstovai. Į komisiją draudžiama įtraukti asmenis, vykdžiusius ADA sistemos ar tinklo kūrimo ir diegimo darbus.

21. ADA sistemos ar tinklo valdytojas per 5 darbo dienas nuo ADA sistemos ar tinklo tinkamumo eksploatuoti akto patvirtinimo dienos pateikia Paslapčių apsaugos koordinavimo komisijai šio akto kopiją. Paslapčių apsaugos koordinavimo komisija per 3 darbo dienas nuo ADA sistemos ar tinklo tinkamumo eksploatuoti akto kopijos gavimo dienos įtraukia šį aktą į apskaitą ir apie tai raštu informuoja ADA sistemos ar tinklo valdytoją, Saugumo priežiūros tarnybą ir žinybinę saugumo priežiūros tarnybą, jei tokia įsteigta.

IV. ADA SISTEMŲ IR TINKLŲ ĮTEISINIMAS

22. Automatizuotai apdoroti ir perduoti įslaptintą informaciją galima tik įteisintomis ADA sistemomis ir tinklais.

23. ADA sistemos ir tinklai laikomi įteisintais, kai paslapčių subjektui, jo rangovui (subrangovui) išduodamas leidimas automatizuotai apdoroti ir perduoti įslaptintą informaciją ADA sistemomis ir tinklais (toliau – leidimas).

24. Leidimą išduoda žinybinė saugumo priežiūros tarnyba arba, jeigu ji neįsteigta, Saugumo priežiūros tarnyba Saugumo priežiūros tarnybos nustatyta tvarka.

25. Dokumentų, reikalingų leidimui išduoti, rengimo taisykles ir leidimų išdavimo taisykles nustato ir tvirtina Saugumo priežiūros tarnyba.

26. Saugumo priežiūros tarnyba ar žinybinė saugumo priežiūros tarnyba, išdavusi leidimą, per 5 darbo dienas nuo leidimo išdavimo dienos apie tai raštu informuoja ADA sistemos ar tinklo valdytoją, Paslapčių apsaugos koordinavimo komisiją ir, jei leidimą išdavė žinybinė saugumo priežiūros tarnyba, Saugumo priežiūros tarnybą.

27. Leidimą skirtingoms valstybėms priklausančiomis arba skirtingose valstybėse esančiomis ADA sistemomis ir tinklais (toliau – tarpvalstybinės ADA sistemos ir tinklai) išduoda ADA sistemų ir tinklų vertinimo ir patikrinimo taryba (toliau – Akreditavimo taryba). Akreditavimo tarybą sudaro ir jos nuostatus tvirtina Vyriausybė ar jos įgaliota institucija.

28. Į Akreditavimo tarybos sudėtį įtraukiami šių institucijų atstovai: Paslapčių apsaugos koordinavimo komisijos, Saugumo priežiūros tarnybos, žinybinių saugumo priežiūros tarnybų, Nacionalinės komunikacijų apsaugos tarnybos, Nacionalinių šifrų paskirstymo tarnybų, institucijų, užtikrinančių apsaugą nuo informatyviojo elektromagnetinio spinduliavimo (TEMPEST), taip pat gali būti įtraukti ADA sistemų ir tinklų valdytojų paskirti asmenys, atsakingi už ADA sistemos ar tinklo saugumą.

29. Tarpvalstybinių ADA sistemų ir tinklų vertinimas ir patikrinimas vykdomas Saugumo priežiūros tarnybos patvirtintose taisyklėse nustatyta bendra ADA sistemų ir tinklų vertinimo ir patikrinimo tvarka.

30. ADA sistemų ir tinklų valdytojai, siekiantys gauti leidimą tarpvalstybinėms ADA sistemoms ir tinklams, Akreditavimo tarybai pateikia Saugumo priežiūros tarnybos patvirtintose taisyklėse nurodytus dokumentus ir papildo juos ADA sistemų ir tinklų ribų apsaugos mechanizmų reikalavimais, nustatytais Nacionalinės komunikacijų apsaugos tarnybos.

31. Leidimą sujungti ADA sistemas ir tinklus išduoda Saugumo priežiūros tarnyba arba, jei viena iš sujungiamų ADA sistemų ar tinklų yra tarpvalstybinė ADA sistema ar tinklas, Akreditavimo taryba Saugumo priežiūros tarnybos nustatyta tvarka. ADA sistemų ir tinklų valdytojai, siekiantys gauti leidimą sujungtoms ADA sistemoms ir tinklams, pateikia Saugumo priežiūros tarnybos patvirtintose taisyklėse nurodytus dokumentus ir papildo juos sujungtų ADA sistemų ir tinklų ribų apsaugos mechanizmų reikalavimais, nustatytais Nacionalinės komunikacijų apsaugos tarnybos. Leidimo sujungtoms ADA sistemoms ir tinklams išdavimo procesas gali būti pradėtas tik įteisintoms ADA sistemoms ir tinklams, pateikus leidimų šioms ADA sistemoms ir tinklams kopijas.

V. ADA SISTEMŲ IR TINKLŲ MODERNIZAVIMAS

32. ADA sistemos ir tinklai modernizuojami pasikeitus teisės aktų nustatytoms ADA sistemos ar tinklo valdytojo funkcijoms arba ADA sistemos ar tinklo eksploatacijos metu atsiradus papildomų poreikių, kurie iš esmės keičia įslaptintos informacijos apdorojimo procesus, teikiamas elektronines paslaugas.

33. Jeigu modernizuojant ADA sistemą ar tinklą numatoma sukurti programinę įrangą, keičiančią visus įslaptintos informacijos apdorojimo ar elektroninių paslaugų teikimo procesus, ADA sistema ar tinklas likviduojami ir steigiami nauji ADA sistema ar tinklas; ADA sistemos ar tinklo valdytojas užtikrina, kad pereinant prie naujos ADA sistemos ar tinklo eksploatacijos nebūtų sutrikdytas valstybės institucijai teisės aktų nustatytų funkcijų vykdymas.

34. Sprendimą modernizuoti ADA sistemą ar tinklą priima ADA sistemos ar tinklo valdytojas. Priėmęs sprendimą modernizuoti ADA sistemą ar tinklą, valdytojas rengia ADA sistemos ar tinklo nuostatų pakeitimo projektą, kuris derinamas ir tvirtinamas šių taisyklių nustatyta tvarka.

35. Patvirtinęs ADA sistemos ar tinklo nuostatų pakeitimą, informacinės sistemos valdytojas rengia ADA sistemos ar tinklo specifikacijos pakeitimo projektą, kuris derinamas ir tvirtinamas šių taisyklių nustatyta tvarka.

36. ADA sistemos ar tinklo nuostatų ir specifikacijos pakeitimai įtraukiami į apskaitą šių taisyklių nustatyta tvarka, taikoma nuostatams ir specifikacijoms.

37. Modernizuoti ADA sistema ar tinklas įteisinami šių taisyklių nustatyta tvarka.

VI. ADA SISTEMŲ IR TINKLŲ LIKVIDAVIMAS

38. Sprendimą dėl ADA sistemos ar tinklo likvidavimo priima ADA sistemos ar tinklo valdytojas.

39. Priėmęs sprendimą dėl ADA sistemos ar tinklo likvidavimo, valdytojas apie ADA sistemos ar tinklo likvidavimą ne vėliau kaip per 5 darbo dienas nuo sprendimo priėmimo dienos raštu turi informuoti Paslapčių apsaugos koordinavimo komisiją, pateikdamas sprendimo dėl ADA sistemos ar tinklo likvidavimo kopiją, taip pat Saugumo priežiūros tarnybą ir žinybinę saugumo priežiūros tarnybą, ADA sistemos ar tinklo nuostatuose nurodytus duomenų teikėjus ir gavėjus. Paslapčių apsaugos koordinavimo komisija per 3 darbo dienas nuo sprendimo dėl ADA sistemos ar tinklo likvidavimo gavimo dienos įtraukia jį į apskaitą.

40. Likviduojamos ADA sistemos duomenys perduodami kitai ADA sistemai arba sunaikinami, arba perduodami valstybės archyvams teisės aktų nustatyta tvarka. Paslapčių apsaugos koordinavimo komisija apie atliktus veiksmus informuojama per 5 darbo dienas nuo jų atlikimo dienos.

VII. ADA SISTEMŲ IR TINKLŲ, KURIUOSE APDOROJAMA, SAUGOMA AR PERDUODAMA ĮSLAPTINTA INFORMACIJA, ŽYMIMA SLAPTUMO ŽYMA ,,RIBOTO NAUDOJIMO“, STEIGIMAS, KŪRIMAS, ĮTEISINIMAS, MODERNIZAVIMAS IR LIKVIDAVIMAS

41. Sprendimą dėl ADA sistemų ir tinklų, kuriuose apdorojama, saugoma ar perduodama įslaptinta informacija, žymima slaptumo žyma ,,Riboto naudojimo“, (toliau – RN ADA sistema ir tinklas) steigimo tikslingumo priima šių sistemų ir tinklų steigėjai (šiuo atveju taisyklių 4 punktas netaikomas).

42. RN ADA sistemos ar tinklo, išskyrus vidaus administravimo funkcijoms vykdyti skirtus RN ADA sistemas ir tinklus, steigėjas parengia, suderina ir patvirtina RN ADA sistemos ar tinklo nuostatus bei įsteigia šią sistemą ar tinklą taisyklių 5, 8, 9, 10 ir 11 punktuose nustatyta tvarka. RN ADA sistemos ar tinklo nuostatų projektas su Paslapčių apsaugos koordinavimo komisija nederinami.

43. RN ADA sistemos ar tinklo valdytojas parengia ir patvirtina RN ADA sistemos ar tinklo specifikaciją bei sukuria šią sistemą ar tinklą taisyklių 14, 18, 19, 20 ir 21 punktuose nustatyta tvarka. RN ADA tinklo ar sistemos, jei ji veikia kompiuterių tinklo pagrindu, specifikacija derinama su Nacionaline komunikacijų apsaugos tarnyba.

44. RN ADA sistema ar tinklas, išskyrus vidaus administravimo funkcijoms vykdyti skirtus RN ADA sistemas ir tinklus, įteisinami, modernizuojami ir likviduojami šių taisyklių nustatyta tvarka.

45. RN ADA sistemos ar tinklo, skirtų vidaus administravimo (struktūros tvarkymo, dokumentų, personalo, turimų materialinių ir finansinių išteklių valdymo ir apskaitos) funkcijoms vykdyti, steigėjas parengia ir patvirtina šios RN ADA sistemos ar tinklo nuostatus ir specifikaciją, nederindamas jų su kitomis institucijomis, išskyrus žinybinę saugumo priežiūros tarnybą, jei tokia įsteigta. Tokių RN ADA sistemų ir tinklų steigimo ir įteisinimo taisykles nustato bei apskaitą vykdo pats steigėjas.

VIII. BAIGIAMOSIOS NUOSTATOS

46. ADA sistemų ir tinklų nuostatų bei specifikacijų pakeitimai ir papildymai derinami, tvirtinami ir registruojami šių dokumentų derinimo, tvirtinimo ir registravimo taisyklėse nustatyta tvarka.

_____________________________________________